La Diputació invertirà 8,5 milions d'euros en l'ampliació de la carretera de Llíria a Alcublas
05 de juny de 2018

La Diputació de València té previst iniciar l'any que ve la primera fase de les obres d'ampliació de la plataforma de la carretera CV-339 de Llíria a Alcublas. El president provincial, Jorge Rodríguez ha visitat hui la Cooperativa Vinícola de Llíria per a presentar esta actuació, en un acte en què ha estat acompanyat per l'alcalde Manolo Civera i el president de l'entitat agrícola, José Feltrer.

El projecte de millora de la CV-339 contempla una inversió total de 8,5 milions d'euros i comprén una longitud d'intervenció de 13,3 quilòmetres. L'actuació s'ha dividit en quatre fases.

Després dels tràmits d'adquisició de terrenys i licitació de les obres, la primera, amb un pressupost de 2,2 milions d'euros, donaria començament el 2019, ja que es considera prioritària perquè és el tram que enllaça Llíria amb la Cooperativa i és el que més trànsit de vehicles té.

L'alcalde Manolo Civera ha afirmat que este projecte de la Diputació “dóna resposta a un reivindicació històrica de les poblacions de Llíria i d'Alcublas, una via que connecta la nostra comarca amb la dels Serrans, molt transitada per ciclistes, agricultors i moters”.

Per tant, “esta inversió servirà per a millorar la seguretat viària dels usuaris d'esta carretera i  facilitarà l'ús de mitjans no contaminants a través del seu tram ciclopeatonal”, ha destacat el primer edil.

La CV-339 suporta 4.000 vehicles al dia i presenta actualment un ample deficient i un paviment en mal estat.